Stëftung Kräizbierg

D'Fondation Kräizbierg ass eng lëtzebuergesch Stëftung déi Leit mat kierperleche Beanträchtegungen an och mat aneren zousätzlechen Defiziter ënnerstëtzt. Si bitt Ausbildungen, Aarbechtsplazen a betreit Wunnen un.

 Grënnung 
D'Stëftung Kräizbierg gouf den 21. Juni 1982 ënner dem Numm Fondation IMC-Kraizbierg gegrënnt an huet d'ASBL Ligue pour l'aide aux infirmes moteurs cérébrauxRCS F5348 ersatG34, Fondation Kräizbierg, Archives chronologiques, S. 113 op lbr.lu  (gekuckt den 12.10.202), déi den 18. November 1977 gegrënnt gi war. D'Initiativ koum sengerzäit vun dräi Persounen: dem Neurolog Dr Henri Metz, dem Logopedieprofesser an Direkter vum Institut pour infirmes moteurs cérébraux, haut Centre pour le développement moteur, Marcel Reimen an dem President vun der Elterenassociatioun vu Kanner mat kierperlechen Defiziter, Arthur Morn. D'Motivatioun war, well et fir Jugendlecher mat kierperleche Beanträchtegungen am Lëtzebuerger Bildungswiese keng Beruffsschoul gouf an och keng ugepasst Aarbechtsméiglechkeeten gouf, et wichteg war fir déi ze schafen.

Den 8. Mäerz 1996 krut d'Stëftung hiren haitegen Numm, Fondation Kräizbiergidem, S. 3-4. 

Déi éischt Presidentin vum Verwaltungsrot war d'Joan Douglas-Dillon. 

 Beruffsschoul an Atelieren 
D'Beruffsschoul ass 1979 zu Diddeleng um Kräizbierg an der Villa vum Émile Mayrisch opgemaach ginn. Gläichzäiteg goufen Ateliere gebaut fir d'Jugendlech op eng beschtméiglechst Beruffsintegratioun virzebereeden. D'Gebaier hunn eng interessant Vergaangenheet: si waren d'Familljewunneng vum Émile Mayrisch, Direkter vun der Arbed a Matgrënner vum Stolwierk zu Diddeleng. Dono war et e Kannerheem, ier se da behënnertegerecht vun a fir d'Stëftung ëmgebaut goufen.

An den Ufanksjore gouf Bürotechnik, Gäertnerei, Serigraphie an Dréckerei als Ausbildung a fir Aarbechtsplazen um Kräizbierg ugebueden. Méi Spéit si Keramik, Broderie, Multimedia (Fotoboxen, Video a Stick Beaarbechtung) an Déngschtleeschtungen (haaptsächlech Verpaken) derbäi komm. Am Joer 2024 waren ongeféier 100 Persoune mat kierperlecher Beanträchtegung um Kräizbierg beschäftegt.

 Wunnheemer 
Ënnert dem Impuls vun der Caroline Torno, Direktiounsbeoptraagt vun de Foyeren IMC, Brill a Pietert (vun 1979 bis 1994) an duerno Sozialdirektesch vun der Stëftung (bis 1999), a mat der Ënnerstëtzung vun, ënner aneren, de fréiere Ministere Benny Berg a Jean Hamilius, Membere vum Verwaltungsrot vun der Stëftung, si successiv 9 Wunnheemer entstanen.
1979 Foyer IMC: e klengt Heem, an der Philippsgaass an der Stad Lëtzebuerg. Et war e Provisorium virun der Ouverture vum Foyer Brill.
1982 Foyer Brill: ass zesumme mam Fonds du Logement an der Cité Brill zu Diddeleng fir 20 Kanner gebaut ginn. 2019 gouf de Foyer Brill komplett renovéiert.
1984 Foyer Lankhelzerweiher: eng änlech Wunnunitéit, och a Kollaboratioun mam Fonds du Logement, fir 9 erwuesse Persounen zu Lalleng.
1987 Foyer Pietert: e Foyer fir 18 schwéierst beanträchtegt Kanner a Jugendlecher zu Gréiwemaacher; d'Gemeng huet, mat der Ënnerstëtzung vum Buergermeeschter Victor Braun, de Bauterrain gestallt. Et war eng Erausfuerderung fir d'Leit am Quartier, déi d'Amicale Pietert gegrënnt hunn, awer och fir d'Betreiungspersonal vun dësem Foyer. De Foyer ass 2019 renovéiert ginn.
1996 Betreit Wunnen Gasperich: an der Sauerwiss huet d'Stëftung 10 Wunneenheete kaaft, déi fir erwuesse Leit mat enger physescher Beanträchtegung ugepasst sinn. D'Bewunner liewen do esou selbststänneg wéi méiglech a bezuelen der Stëftung e Loyer deen un hiert Akommes ugepasst ass, a wéi e beim Fonds du Logement festgeluecht ass. Wa gewënscht an néideg, kënne se ronderëm d'Auer op eng speziell Betreiung zeréckgräifen.
1977 Foyer la Cerisaie: op d'Initiativ vun der deemoleger Familljeministesch Marie-Josée Jacobs huet d'Stëftung vun der Vereenegung Défense des intérêts de personnes physiquement handicapées d'Cerisaie zu Duelem iwwerholl, e Foyer fir 22 erwuesse Bewunner.
 Domaine Schoumansbongert: an dësem Foyer zu Fréiseng kënne 56 Persoune wunnen, déi am Prinzip iwwer 40 Joer al sinn. Och hei huet d'Gemeng mat hirem Buergermeeschter Gast Gibéryen de Projet ënnerstëtzt an den Terrain zur Verfügung gestallt.

D'Stëftung Kräizbierg, mat hire sëllegen Institutiounen, bleift e wichtegt Standbee fir d'Rehabilitatioun an d'Weeër vun Integratioun vu Leit mat enger physescher Beanträchtegung zu Lëtzebuerg. Och dofir war de Grand-Duc Guillaume, deemools als Ierfgroussherzog, vun 2000 bis 2011 President vum Verwaltungsrot vun der Stëftung an huet duerno den Titel vum Éierepresident kritt.

 Um Spaweck 
 Internetsäit vun der Fondatioun
 Fondation Kräizbierg op paperjam.lu
 Fondation Kräizbierg op benevolat.lu
 Ines Kurschat, Was macht die Fondation Kraizbierg heute? wort.lu, 30.05. 2023, gekuckt den 09.11.2025

Kategorie:Hëllefsorganisatiounen zu Lëtzebuerg
Kategorie:Stëftungen zu Lëtzebuerg